  Майя Бывальцева Ижкарысь Лятушевичлэсь корказэ тупатъяны 60 миллион манет кутозы. 18-тӥ коньывуонэ журналистъёслы со сярысь вераз Удмуртиысь лулчеберетъя но туризмъя министр Владимир Соловьёв. «Лэсьтӥськисьёс отчы пырозы но тупатъян ужъёсты кутскозы таиз арня пумын — вуоноез кутсконын», — ивортӥз Соловьёв. Солэн верамезъя, выльдонэз азьвылгес кутскыны чакламын вал, но Лятушевичлэн юртэзлэн но Йӧскалык лыдӟиськоннилэн огъя коммуникациоссы вань бере, лыдӟиськоннилэсь юртсэ тупатъян сярысь пумкылъянэз возьманы шонерен лыдъязы. Тодэ вайытом, выльдэм бере Лятушевичлэн юртаз Чеберлыко киужъёсъя йӧскалык центрлэн люкетэз выжоз. Соловьёвлэн верамезъя, отчы Удмуртиысь куиськонъя центр интыяськоз. Тупатъян ужъёслы кулэ луись коньдонлэсь бадӟым люкетсэ инвестор висъялоз. Ӵектос кун но ужбергатон ласянь валче ужан амалъя быдэстӥськоз. Лятушевичлэн коркаез — мезонинэн одӥг этажъем особняк, Лятушевич протоиерейлы 1807-тӥ арын сое пуктӥз архитектор Семён Дудин. Интыяськемын Вадим Сивков ульчаын, 180 номеро юрт. Тегъёс: Лулчеберет Ижкар Удмуртия история архитектура  